Jesu pe'e ɨ̃rɨgɨ́ Oliveira wamêtikɨhɨpɨ wa'âwĩ.
Be'ró ape nɨmɨ́ bo'reakã́ Õ'âkɨ̃hɨ wi'ipɨ wa'âwĩ taha.
Masá niî pe'tirã kɨ̃ɨ̂ tiropɨ nerê wã'katiwã.
Kɨ̃ɨ̂ ehâ nuha,
naâre bu'êwĩ.
Kɨ̃ɨ̂ bu'erí kura Moisé dutî'kere bu'erã́,
tohô niikã́ fariseu masa Jesu tirópɨ etâwã.
Naâ ni'kó numiô ãpí koô marapɨ́ niîtigɨ me'ra yã'âro weemígo tõ'ó'kore masá ĩ'yóropɨ mii eháwã.
Naâ Jesuré niîwã:
—Wiôgɨ,
a'tîgo koô marapɨ́ niîtigɨ me'ra yã'âro weegóre boka ehaápɨ.
Moisé tohô weegó nohore ɨ̃tâ peeri me'ra doke wẽhé dutikɨ niîwĩ.
Mɨ'ɨ̂ waro de'ró niîti?
De'ró yɨ'tigɨ́sari?
niîrã,
kɨ̃ɨ̂re tohô sẽrí yã'awã.
Naâ a'tîro wãkûwã:
“Kɨ̃ɨ̂ mehêkã yɨ'tikã́,
wiôrãre werê sãarãsa'”,
niî wãkûwã.
Naâ sẽrí yã'akã tɨ'ógɨ,
mu'rí ke'a,
kɨ̃ɨ̂ amû pi'ka me'ra nukûkãpɨ ohâwĩ.
Naâ kɨ̃ɨ̂re sẽrí yã'a nu'kukã' ĩ'yâgɨ,
kɨ̃ɨ̂ wã'kâ nɨ'ka,
naâre niîwĩ:
—Mɨsâ wa'terore no'ó niigɨ́ neê ni'kâti yã'âro weetígɨ,
ɨ̃tâga miî,
koôre dokê nɨ'kaya.
Be'ró mu'rí ke'a,
ohâ nemowĩ taha.
Kɨ̃ɨ̂ tohô niikã́ tɨ'órã,
naâ bu'îritirã tɨ'ó yã'awã.
Tohô weérã siâpe me'ra niî pe'tirã uî wiha pe'tia wa'âwã.
Bɨkɨrã́ wihá mɨ'tawã.
Be'ró ãpêrã kẽ'ra siru tuú wihawã.
Jesu ni'kɨtá koô numiô me'ra tohâ nuhawĩ.
Kɨ̃ɨ̂ wã'kâ nɨ'ka,
koô ni'koréta ĩ'yâgɨ,
niîwĩ:
—Mɨ'ɨ̂re werê sãarã waro no'opɨ́ wa'aáti?
Mɨ'ɨ̂re “Ɨ̃tá me'ra doke wẽhéro ɨá'”,
niîtiati?
Koô kɨ̃ɨ̂re niîwõ:
—Niîtiama.
Jesu koôre niîwĩ:
—Yɨ'ɨ́ kẽ'ra mɨ'ɨ̂re “Bu'îri da'reró ɨá'”,
nií wee'.
Wa'âgosa'.
Opâturi yã'âro wee nemótikã'ya maha,
niîwĩ.